Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(Tämä julkaisu korvaa tekstin, joka julkaistiin Euroopan unionin virallisessa lehdessä C 200, 15.6.2020, s. 15.)

(2020/C 322/11)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”ΛΟΎΝΤΖΑ ΠΙΤΣΙΛΙΆΣ” (LOUNTZA PITSILIAS)

EU-nro: PGI-CY-02367 – 15.9.2017

SAN ( ) SMM (X)

1. Nimi (nimet)

”Λούντζα Πιτσιλιάς” (Lountza Pitsilias)

2. Hakijamaa(t)

Kypros

3. Maataloustuotteen tai elintarvikkeen kuvaus

3.1 Tuotelaji

Luokka 1.2 Lihavalmisteet (kuumennetut, suolatut, savustetut jne.)

3.2 Kuvaus 1 kohdassa nimetystä tuotteesta

”Λούντζα Πιτσιλιάς” (Lountza Pitsilias) on viinissä marinoitu kypsytetty, kuivattu, suolattu ja savustettu lihavalmiste. Se valmistetaan sianfileestä. Säilöntäaineita (esim. nitraatteja, nitriittejä, polyfosfaatteja), arominvahventeita tai muita lisäaineita ei lisätä. Mitkään Lountza Pitsiliasin valmistuksessa käytettävät raaka-aineet eivät myöskään sisällä lisäaineita tai säilöntäaineita (esim. nitraatteja ja nitriittejä).

Tuotteen valmistuksessa käytetään seuraavia:

— tuore sianfilee (jokaisessa eläimessä on selässä kaksi fileetä, yksi kummallakin puolella selkärankaa) terveistä eläimistä, jotka on teurastettu lainsäädännön mukaisesti (joista on laskettu veri kokonaan ja jotka on jäähdytetty välittömästi). Vastaanotettaessa tarkastetaan väri (luonteenomaisesti vaalea punainen), haju (hyvä), sisäinen lämpötila (0–7 °C) ja pH-arvo (5,3–6),

— kuiva punaviini viinitarhoilta, joilla viljellään paikallista Mavro-lajiketta ja mahdollisesti myös Maratheftiko-lajiketta. Viiniä vastaanotettaessa tarkastetaan aromi (lajikkeelle ominainen), alkoholipitoisuus (12–15 %) ja sokeripitoisuus (alle 4 g/l),

— karkea suola (merisuola),

— korianterimurska (Coriandrum sativum) ja mahdollisesti kuminajauhe (Cuminum cyminum) ja/tai mustapippurijauhe (Piper nigrum).

Lountza Pitsiliasin ominaisuudet ovat seuraavat:

Fyysiset ominaisuudet

Muoto: pitkä, kapea ja lieriömäinen, päissä kapeneva hieman soikionmuotoinen katkaisupinta

Paino: 0,8–2,5 kg

Aistinvaraiset ominaisuudet

Väri: ulkopuolella väri vaihtelee tummasta punaisesta mustaan ja sisäpuolella vaaleasta punaisesta violettiin

Tuoksu: punaviini, korianteri (ja/tai kumina) ja savu

Maku: lievästi suolan ja savun maku, jota tuotteen valmistuksessa käytettävien viinin, korianterin ja/tai kuminan ja mustapippurin (kun kahta viimeistä lisätään) aromit vahvistavat

Koostumus: tiivis, yhdenmukainen, lihassyyt niin tiukasti yhdessä, etteivät ne erotu toisistaan, pureskeltaessa melko kiinteä

Kemialliset ominaisuudet

Vesipitoisuus: 40–60 prosenttia

Natriumkloridia: 3–7 prosenttia.

Lountza Pitsilias tarjotaan kulutettavaksi kokonaisena tai viipaloituna, ja se voidaan myydä pakattuna tai pakkaamattomana.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Lountza Pitsiliasin valmistuksessa käytettävä punaviini tuotetaan yksilöidyllä maantieteellisellä alueella viinitarhoilla, joilla viljellään alueen merkittävintä paikallista Mavro-lajiketta. Nämä viinitarhat sijaitsevat Pitsilian alueella, jonka viineillä on tarkistettu alkuperänimitys, ja niillä viljellään mahdollisesti myös Maratheftiko (Vamvakada) -lajiketta.

Pitsilian alueelle ovat tunnusomaisia erityinen maaperän morfologia ja laatu sekä viininvalmistuksessa käytettävien rypäleiden viljelyyn suotuisat ominaisuudet, kuten korkeus merenpinnasta, karu ja jyrkkä maasto, kulunut vulkaaninen maaperä sekä sateettomuus rypäleiden kypsymisen aikaan. Kaikki nämä Pitsilian alueen ilmastoon liittyvät ja morfologiset erityisominaisuudet saavat aikaan alueen viinille erityiset aistinvaraiset ja laatuun liittyvät ominaispiirteet, jotka siirtyvät Lountza Pitsiliasiin ja vaikuttavat sen aistinvaraiseen luonteeseen, koska tuotantoprosessin merkittävä osa on viiniin upottaminen.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Seuraavien tuotantovaiheiden on tapahduttava yksilöidyllä maantieteellisellä alueella: kuivasuolaus vähintään 24 tunnin ajan, upottaminen viiniin 7–10 vuorokauden ajaksi, mausteiden lisääminen, savustus 1–2 viikon ajan ja tarvittaessa tuotteen pitäminen kypsytyshuoneessa halutun kosteuspitoisuuden saavuttamiseksi.

3.5 Tuotteen, johon rekisteröity nimi viittaa, viipalointia, raastamista, pakkaamista jne. koskevat erityiset säännöt

—

3.6 Tuotteen, johon rekisteröity nimi viittaa, merkitsemistä koskevat erityiset säännöt

Tarjontamuodosta (pakattuna vai pakkaamattomana, kokonaisena vai viipaloituna) riippumatta tuotteessa on oltava asianmukainen merkintä, jossa ilmoitetaan sen laitoksen rekisteröity nimi ja tiedot, jossa tuote on valmistettu ja/tai viipaloitu ja pakattu (jos viipalointia ja pakkaamista ei tehdä tuotantolaitoksessa).

4. Maantieteellisen alueen tarkka rajaus

Yksilöity maantieteellinen alue, Pitsilia, tunnetaan vuoristoisuudestaan. Siellä on vähintään 700 metrin korkeudella olevia alueita, jotka kuuluvat hallinnollisesti seuraaviin paikkakuntiin:

Nikosian alue: Agia Eirini, Alithinou, Alona, Apliki, Askas, Gourri, Kannavia, Kourdali, Lagoudera, Lazanias, Livadia (Nikosia), Pale Hori, Platanistasa, Polystypos, Saranti, Spilia, Farmakas, Fikardou, Fterikoudi ja Kambi

Larnakan alue: Odou

Limassolin alue: Agios Theodoros, Agios Ioannis, Agios Konstantinos, Agios Pavlos, Agridia, Agros, Kato Amiantos, Pano Amiantos, Dymes, Zoopigi, Kato Mylos, Kyperounta, Pelendri, Potamitissa, Sykopetra ja Chandria.

5. Yhteys maantieteelliseen alueeseen

Nimen ”Λούντζα Πιτσιλιάς” (Lountza Pitsilias) rekisteröintihakemus perustuu tuotteen fyysisiin, kemiallisiin ja aistinvaraisiin ominaisuuksiin, jotka ovat kehittyneet ja säilyneet sellaisen tuotantoprosessin tuloksena, joka ei edellytä lisäaineiden tai muiden apuaineiden käyttöä.

Lountza Pitsiliasin ominaisuudet ovat tulosta tuottajien osaamisesta, joka liittyy erityisesti seuraaviin tekijöihin:

Suolauksen kesto ja käytettävän suolan määrä vaihtelevat hieman koon mukaan. Suuremmat lountzat jätetään suolaan pidemmäksi aikaa ja niihin käytetään hieman enemmän suolaa, jotta suola saadaan imeytymään fileen keskustaan saakka ja lopputuotteen mausta tulee toivotunlainen.

Lountza Pitsiliasille luonteenomaiseen voimakkaaseen viinimäiseen tuoksuun ja makuun sekä sisäosan väriin vaikuttavat tarkoituksenmukaisen kuivan punaviinin (aromin ja kemiallisten ominaispiirteiden osalta) valinta viinitarhoilta, joilla viljellään alueen merkittävintä (noin 80 prosenttia viininviljelyyn käytettävästä pinta-alasta) paikallista Mavro-lajiketta ja joilla mahdollisesti viljellään myös punaista Maratheftiko-lajiketta, sekä aika, joka fileetä liotetaan viinissä.

Lisättävien mausteiden määrä, joka suolan tapaan riippuu fileen koosta, perustuu tuottajan kokemukseen. Tuotteen tuoksu ja maku riippuvat asianmukaisen maustemäärän lisäämisestä.

Savustusvaihe vaikuttaa huomattavasti Lountza Pitsiliasin tuoksuun, makuun, koostumukseen ja väriin. Kylmäsavustusprosessi on mieto ja asteittainen. Päätös tulen voimakkuudesta, savustamisen kestosta, sianfileen etäisyydestä itse tuleen ja siitä, miten usein sianfileen asentoa savustamossa muutetaan, perustuu tuottajien kokemukseen, ja siinä otetaan huomioon fileen koko ja sääolot. Kesäkuukausina, kun lämpötila on korkeampi ja kosteus vähäisempää, tulta ei tarvitse polttaa kovin voimakkaana, eikä savustus kestä pitkään. Savustusvaiheen lopuksi tuote on saanut sille ominaisen savuisen tuoksun ja maun viinistä, korianterista ja muista mausteista (joita on ehkä lisätty) saadun tuoksun ja maun lisäksi. Tämä erottaa tuotteen samankaltaisista savustamattomista tuotteista.

Lountza Pitsiliasin kosteuspitoisuus ja koostumus riippuvat savustusprosessista sekä ajasta, jonka tuote on kypsyttämössä (tarvittaessa). Savustuksen on erittäin tärkeää olla mietoa, jotta tuotteen koostumus on viipaloituna kiinteä ja yhtenäinen eikä pehmeä ja irtonainen. Savustusprosessi sekä aika, jonka tuote on kypsyttämössä (tarvittaessa) vaikuttavat yhdessä viinin kanssa myös siihen, saadaanko Lountza Pitsiliasin sisäosasta toivotun värinen. Prosessin lopuksi Lountza Pitsiliasin sisäosan värin pitäisi olla tasaisesti vaaleasta punaisesta violettiin.

Pitsilian alueen ilmastolle ovat ominaisia viileät kuivat kesät ja leudot talvet. Tämä on yhdessä melko karun rinnemaan kanssa auttanut kehittämään prosessin, jossa lihajalosteita voidaan valmistaa ja säilyttää huoneenlämmössä. Sen ansiosta perheiden käytettävissä on ollut lihaa ympäri vuoden tarvitsematta säilyttää sitä ihrassa (kuten muilla alueilla). Asiantuntemus näiden tuotteiden tuottamisesta on siirtynyt samanlaisena sukupolvelta toiselle. Pitsilian alueen tuottajat käyttävät edelleen tätä osaamista nykyaikaisissa tiloissaan.

Pitsilian alueen maaperä ja ilmasto ovat myös aina vaikuttaneet siihen, että rypäleitä tuotetaan vähemmän kuin muilla alueilla ja niiden mehussa on enemmän polyfenoleja. Muun tuotantoon liittyvän osaamisen ohella Lountza Pitsiliasin tuottajat ovat perineet myös erinomaisen mustan viinin, johon N. Ierides viittaa (1903: Kyproksen lyhyt historia). Tämä vahvistaa entisestään yhteyttä tuotteen ja alueen välillä ja antaa tuotteelle paikalliselle Mavro-viinille ominaisen voimakkaan tuoksun ja maun.

Lountza Pitsiliasin ominaispiirteet ovat tulosta tuottajien osaamisesta ja alueen viinin käytöstä. Juuri siksi tuote onkin saanut maineen ”ylellisenä välipalana”. Tästä kertoo P. Xioutasin vuoden 1978 teos Kypriaki Laografia ton Zóon (Eläimet Kyproksen kansanperinteessä). Samassa julkaisussa Lountza Pitsiliasia kuvattiin myös ”erittäin maukkaaksi”. Kyproslainen Michelin-tähden saanut keittiömestari Andreas Mavrommatis onkin sanonut haastattelussa, että Pitsiliassa tuotetaan Kyproksen parhaat lountzat.

Pitsilian lihajalosteet, muun muassa Lountza Pitsilias, ovat erittäin tiiviissä yhteydessä alueeseen, joten kaikissa matkailutietoa sisältävissä julkaisuissa ja/tai verkkosivustoissa viitataan näihin tuotteisiin. Pitsilian alueen lihajalosteet, tietysti myös Lountza Pitsilias, mainitaan myös Kyproksen ruokakulttuuriin liittyvissä julkaisuissa, esimerkiksi maatalous-, luonnonvara- ja ympäristöministeriön vuoden 2011 julkaisussa Gastronomikos Chartis tis Kyprou (Kyproksen ruokakartta) ja Florentia Kithraiotoun vuoden 2009 julkaisussa Trofi: aformi schesis (Ruoka: suhteen perusta).

Tuote-eritelmän julkaisutiedot

(tämän asetuksen 6 artiklan 1 kohdan toinen alakohta)

http://www.moa.gov.cy/moa/da/da.nsf/All/FE9A90EB4A75497BC22583A9003E9C46?OpenDocument

(1) EUVL L 343, 14.12.2012, s. 1.